钦定古今图书集成/明伦汇编/氏族典/第266卷 > 王晏
## 钦定古今图书集成/明伦汇编/氏族典/第266卷 > 王晏

按《宋史王晏传》：“晏，徐州滕人。少壮勇无赖，尝率群盗
行劫。后唐同光中，应募隶禁军，累迁奉国小校。晋开
运末，与赵晖、侯章等戍陕州。会契丹至汴，遣其将刘
愿据陕，恣行暴虐，晏与晖等谋斩愿首县府门外，遣
其子汉伦奉表晋阳。时汉祖虽建号，威声未振，得晏
等来归，甚喜。即日以晏为绛州防御使，迁建雄军节”
度。汉祖入汴，加同平章事。周祖即位，加兼侍中，以晏
家彭城，授武宁军节度，俾荣其乡里。世宗即位，加兼
中书令。初，晏至镇，悉召故时同为盗者，遗以金帛，置
酒，语之曰：“吾乡素多盗，我与诸君昔尝为之，后来者
固当出诸君之下，为我告谕，令不复为。若不能改，吾
必尽灭其族。”由是境内安静，吏民诣阙举留，请为晏
立《衣锦碑》。显德三年，移凤翔节度。太祖即位，封赵国
公。乾德元年，进封韩国公，拜太子太师致仕，卒赠中
书令。